ཚམས་སྒོ་རོ་ཡུལ་དུ་བྱོན། འཁྲུག་ཆེན་རྣམས་ལོ་ཉི་ཤུ་རྩ་ལྔ། ཇག་ཕྲན་དང་རྐུན་མ་ལོ་གསུམ་ཕུལ་ཞིང་ཐམས་ཅད་བདེ་བར་བཀོད། དེར་རས་བུད་དང་ཤ་ཡུལ་དུ་སྟག་ལོའི་ལོ་གསར་མཛད། གཞི་བདག་སྔོ་གཟི་འཛོ་དགེ་བསྙེན་དུ་བཀོད་སྟེ་རྡོ་རྗེ་བོད་ཁམས་སྐྱོང་དུ་མིང་བཏགས། སྐྱ་ཁེང་རྨ་སེ་སོགས་ཞབས་ཀྱིས་བཅགས། འདི་ཐམས་ཅད་དུ་ཕྱག་ནས་ཕྱིན་པ་སོགས་ནི་མཐའ་ཡས། ཛ་ལནྡྷ་རར་བཀའ་བཞི་རྨ་སེ་སོགས་མཁས་པ་མི་ལྔའི་ཆོས་གྲྭ་ཆེན་པོ་རྣམས་ལ་ཆོས་འཁོར་བསྐོར་ཞིང་ཆོས་ཁྲིམས་ཉམས་པ་རྣམས་གསོས་ཏེ་འཆད་ཉན་གྲྭ་སྐོར་སོགས་སྔ་སྲོལ་བཟང་པོར་བཀོད། འདྲུའི་འཁྲུག་རྩོད་ཆེན་པོ་རྣམས་ཞི་ཕྱིར་ཕྱགས་ཕེབས་ཏེ་ཞལ་ཏ་གནང་སྦྱིན་གྱིས་ཞི་བར་མཛད། དེ་ལྟར་མི་ཉག་གི་ཡུལ་རབ་སྟོད་ཚ་སྒང་སོགས་ཀྱི་ཆར་ཐམས་ཅད་ཕན་བདེ་ལ་བཀོད་ནས། སྟག་ལོ་ཟླ་བ་བཅུ་པའི་ཚེས་གསུམ་ནས་བུ་འབོར་ཕྱོགས་སུ་ཕྱག་བཏེགས། ཉག་རོང་པ་སོགས་ཀྱིས་ལམ་ཁྲལ་རྣམས་ཕུལ། འགོ་ལོག་མ་ཁྲོམ་སོགས་ཀྱི་འཁྲུག་རྩོད་ཆེན་པོ་རྣམས་ཞི་བར་མཛད། དགོན་སར་གྱི་ལྷ་ཁང་གི་ཕྱི་རིང་པོ་ནས་ཕྱག་ནས་མཛད་པས་ནང་དུ་ཕྱིན་ཞིང་ཐང་སྐུ་དྲིལ་བ་རྣམས་ཀྱི་ནང་དུའང་མང་དུ་ཕྱིན། ཉི་མ་ཉིས་འགྱུར་གྱི་རིང་བར་ཐམས་ཅད་ཀྱི་མཐུན་སྣང་དུ་གྲུབ། དེར་རས་བུད་དང་ཡོས་ལོའི་ལོ་གསར་མཛད། ཕྱག་ནས་ཟུག་པའང་མང་། བླ་མ་ཐུགས་རྗེ་འོད་ཟེར་གྱིས་རྗེ་ཉིད་རྒྱལ་བ་རྒྱ་མཚོ་བྱང་སེམས་མང་པོས་བསྐོར་ཞིང་ལྷའི་བུ་མོ་མེ་ཏོག་དཀར་དམར་གྱིས་ཐོད་བཅིངས་པ་སྐྲ་གྲོལ་བ་བཞིས་གླུ་ལེན་པས་མཆོད་པ་དང་། རྒྱལ་བ་
རྒྱ་མཚོར་ལམ་ལམ་དུ་བྱུང་བ་ཡང་ཡང་དུ་མཐོང་། ཉག་གྲེ་དཔོན་པོས་འཇམ་དབྱངས་སུ་མཐོང་། ཞིག་པོ་སངས་རྒྱས་གྲགས་ཀྱིས་རྟ་མགྲིན་དུ་མཐོང་། གཞན་བན་སྐྱེ་མང་པོས་སྤྱན་རས་གཟིགས་དཀར་པོ་མཐོང་། ཁྲོམ་སྤྱིས་ཀྱང་རེས་དཀར་རེས་དམར་རེས་སེར་བ་སོགས་སྣ་ཚོགས་པར་སྣང་ཞིང་དད་པ་མི་ཕྱེད་པར་གྱུར། འདིར་ཡང་ཧོར་སེ་ཆེན་གྱི་གདུང་བརྒྱུད་རྒྱལ་བུ་དབང་པོའི་དབུར། རི་ཐང་གི་དཔོན་རྣམས་དང་། བེ་རི་ཁྲི་དཔོན་ཁག་གསུམ་སོགས་མང་པོས་གདན་ཞུ་ནན་ཏན་དང་། གསེར་དངུལ་མུ་ཏིག་ཟ་འོག་སོགས་བདོག་པའི་དངོས་
པོ་མང་པོས་བསྙེན་བཀུར། ལེ་ཐང་སོགས་སུ་སྤྱན་དྲངས་པར་ཕྱགས་ཕེབས་ཏེ། ཕྱི་ནང་གི་འཁྲུག་ཆེན་རྣམས་གཏན་ཞིར་མཛད། ཕྱག་ནས་རྒྱང་རིང་དུ་ཕྱིན་པ་དང་ཟུག་པ་མང་། ཡོས་ལོ་ཟླ་བ་གསུམ་པར་གདན་ས་གནས་སྒོའི་ཀ་ཀ་རི་ཕུག་ཏུ་ཕེབས། མཁན་ནང་དགེ་འདུན་གྱིས་བསུ་ཚེ་ངོ་མཚར་གྱི་ལྟས་དང་གཟིགས་སྣང་མང་དུ་བྱུང་། གྲུབ་ཆེན་པཀྴིའི་སྒྲུབ་གནས་རྣམས་སུ་ཕེབས། གྲུབ་ཐོབ་ཆེན་པོའི་སྐུ་འདྲ་གསུང་བྱོན་མ་སོགས་ལ་མཆོད་པ་ཆེར་མཛད། ཕྱག་ནས་མང་དུ་ཟུག། ཆོས་འབྱུང་སྟེང་གི་ཕ་ཝང་ཞིག་ལ་ཞབས་རྗེས་དྲུག། རྒ་ལོ་ཕུག་ཏུ་ཞབས་རྗེས་དྲུག་རྣམས་བཞག། ཆོས་ཁྲི་སར་ཀུན་གྱིས་མཐོང་བར་ཞབས་གཉིས་ཀའི་རྗེས་ཤིན་ཏུ་གསལ་བར་བཞག། རྟོགས་ལྡན་ཆོས་འབུམ་ལ་རྒ་ལོ་ཕུག་གི་ལམ་དུ་ཆིབས་པ་ལྷུན་གྲུབ་ཀྱི་ཞབས་རྗེས་ཡོད་ཟེར་བ་རྨིས་པས་ནམ་ལངས་པ་ན་ཕྱིན་ཏེ་ཉུལ་བས་གསལ་པོར་མཇལ། དུས་མཁྱེན་ཡབ་སྲས་ཀྱི་སློབ་བརྒྱུད་ཀྱི་གྲྭ་རྒྱུན་རྣམས་གཙོར་གྱུར་རོང་ཁག་བཞི་བུམ་འབོར་སྒང་ཆེ་ཆུང་གི་ལྷ་སྡེ་མི་སྡེ་མཐའ་དག་གི་མཆོད་སྤྲིན་རྒྱ་མཚོས་མཆོད། ཆོས་འཁོར་རྒྱ་ཆེན་བསྐོར་ནས་སྟོན་པ་གཉིས་པ་ལྟ་བུའི་ཕྲིན་ལས་བྱུང་། དེར་གྲུབ་ཐོབ་ཉག་སེའི་སྐྱེ་བ་གྲུབ་ཆེན་ཆུ་འཕུར་བས་མཇལ། འབུལ་ཞབས་མཐའ་ཡས་པར་མཛད། ཁོང་གིས་འབྲི་ཆུའྀ་ཁར་དྲུང་ན་རིམ་རྣམས་དྲུག་བརྩེགས་སུ་བཞུགས་པ་གཅིག་ལ་གཅིག་ཐིམ་ནས་རྗེ་དོན་ལྡན་ཞབས་སྤྱན་རས་གཟིགས་སུ་གྱུར་ཅིང་སླར་རྗེ་འདི་ཉིད་དུ་གྱུར་པར་སྣང་། དབྲ་ཐོག་ཏུ་དང་པོར་བཅུ་གཅིག་ཞལ་དང་ཅི་ཞིག་ན་དྲུང་ཉིད་དུ་སྣང་བ་དང་། བཻཌཱུརྱའི་ས་གཞིར་པད་དམར་ལ་འོད་དཔག་མེད་དང་། རྒྱལ་བ་རྒྱ་མཚོ་སོགས་སུ་གཟིགས་ཚུལ་ཆེས་མང་། དེ་ནས་གྲུབ་ཆེན་པ་དེ་བེལ་ཕུར་བསམ་གཏན་གླིང་དུ་སྒྲུབ་གྲྭ་བཙུགས་ཏེ་སྒྲུབ་དཔོན་དུ་བསྐོས་པར་མཛད། རྫོང་ནག་གི་གནས་གཟིགས། འབོམ་ཉག་ཏུ་ཕེབས། ཁྲོམ་ཁྲི་དཔོན་གྱིས་གཙོས་བན་བོན་སྐྱ་སེར་ཁྲི་ཕྲག་སྨིན་གྲོལ་མཛད། སྤུང་རི་སོགས་སུ་ཕེབས། འདས་ལོག་པ་ཡོན་མཆོད་ཀྱིས་འབུལ་ཞབས་ཆེར་བྱས། ཁོང་གིས་དང་པོར་དྲུང་ཉིད་སྤྱན་རས་གཟིགས་འཁོར་བ་དོང་སྤྲུག་དམར་པོར་ཞག་མང་དང་། སྤྱན་རས་གཟིགས་དཀར་པོ་བསྟན་གཙོ་རེས་མོས་སོགས་མཇལ་ཚུལ་ངོ་མཚར་བ་བགྲངས་ལས་འདས། སྤུང་རིར་ཕེབས། ཕྱག་ནས་མང་དུ་ཟུག་ཅིང་ཆུ་མིག་ཆུ་ངུར་ཕྱག་ནས་མཛད་པས་དེ་མ་ཐག་ཆེར་འཕེལ། ཆོས་སུ་བློ་གཞོལ་ངེས་ཀྱི་བུ་སློབ་མཚན་ཉིད་དང་ལྡན་པ་མང་པོ་དབང་ཁྲིད་ཀྱིས་རྒྱུད་སྨིན་པར་བྱས་ནས་སྒྲུབ་པ་བར་བཞག། གྲུབ་ཆེན་པཀྴིའི་དགེ་བསྙེན་འདམ་ཆེན་ཙོ་རིའི་གཡུ་མཚོ་ཁར་ཕེབས། སྒྲུབ་སྡེ་མང་ཞིག་བཙུགས། བར་གང་དུ་ཆུ་མིག་ཆུང་བ་ལ་ཕྱག་ནས་མཛད་པས་ཆེར་འཕེལ། འབའ་ཐང་དུ་ཕེབས། འཁྲུག་རྩོད་ཆེན་པོ་རྣམས་ཞི་བར་མཛད། སྨོན་བཟང་དཀའ་བཅུ་པ་སོགས་ཀྱིས་སྤྱན་དྲངས། བདེ་ཆེན་གླིང་དུའང་སྒྲུབ་གྲྭ་བཙུགས། རེ་ནེ་སྟོང་དཔོན་སོགས་ཀྱི་ངོར་ཕེབས་ནས་ཐམས་ཅད་སྨིན་གྲོལ་ལ་བཀོད། བྲ་བ་བཀའ་གདམས་པའི་སྒྲུབ་གནས་འབོ་དེ་དགོན་དུ་ཕེབས། སྒྲུབ་གྲྭ་བཙུགས། མཆོག་རབ་ཏུ་ཕེབས་ཏེ། འཁྲུག་རྩོད་རྣམས་གཞིལ། རས་བུད་མཛད། སྒྲུབ་གྲྭ་བཙུགས། ངོ་ཁྲོ་དང་། སོགས། འབྲི་ཆུ་རྒྱུད་པའི་ལྷ་སྡེ་མི་སྡེ་རྣམས་སྨིན་པར་མཛད། རྩད་བར་དུ་སྒྲུབ་སྡེ་བཙུགས། སྦྱོར་སྒང་དུ་འབྲུག་ལོའི་གསར་བཞད་མཛད། དེར་སྒོ་གསུམ་ཤིང་རྟ་ཚོགས་གཉིས་ལམ་དུ་དྲངས། ། ཞེས་སོགས་རང་གི་རྣམ་ཐར་རྒྱས་པར་གསུངས། དགེ་བསྙེན་རྒྱལ་འབར་གྱི་ཞོལ་གྲུབ་ཆེན་པཀྴིའི་ཆོས་ཁྲི་བྱིན་རླབས་ཅན་གྱི་ཁར་དགེ་འདུན་རུ་གསུམ་གྱིས་སྤྱན་དྲངས། ཕྱི་ནང་གི་འཁྲུག་རྩོད་རྣམས་ཞི་བར་མཛད། རྨ་ཆུ་རྒྱུད་ཀྱི་ལྷ་སྡེ་མི་སྡེ་རྣམས་ཚིམ་པར་མཛད་ནས་འགྲོ་མགོན་རས་ཆེན་གྱི་སློབ་བརྒྱུད་བཅུ་གཉིས་སྐོར་བས་ཚེམ་ཙི་དགོན་དུ་སྤྱན་དྲངས། ཡང་དགོན་དུ་སྒྲུབ་གྲྭ་མཛད། དེར་ཕྱག་མཆོད་མཛད་པ་ན་སྨོན་བཟང་དཀའ་བཅུ་པས་དྲུང་གི་ཕྱག་མཐིལ་དུ་འོད་གོང་དམར་པོ་འོད་སྣ་ཚོགས་འཕྲོ་བ་ཞིག་མཐོང་བས་བྱིན་རླབས་ཞུགས། གནས་སྒོར་ཕེབས། དབྲ་འགྲུ་གཉིས་ཀྱི་འཁྲུག་ཆེན་བསྡུམ། ཀ་ཀ་རི་ཕུག་བསམ་འགྲུབ་གླིང་དུ་དབྱར་བཞུགས་བུག་སྒོ་མཛད། དེའི་ཚེ་ཉིད་ཀྱི་གསུངས་པ། དབེན་པ་ལས་སྐྱེས་པའི་སྒྲུབ་པ་ནི་ཡོན་ཏན་ཐམས་ཅད་ཀྱི་གཞི་རྟེན་ཡིན་སྟེ། གྲུབ་པའི་རྟེན་ཡུལ་མཆོག་ཏུ་གྱུར་པ་ཀམ་པོ་རི་ཁྲོད་དུ་བདག་ཀྱང་དཀོན་མཆོག་ལ་གུས་པ་སྐྱེད་ཅིང་ཡང་དག་འཇོག་དང་ཁ་ཏོན་ལ་བརྩོན་པར་བགྱིས་པས་འཇིག་རྟེན་དང་འཇིག་རྟེན་ལས་འདས་པའི་ཡོད་ཏན་ཅུང་ཟད་ཐོབ་པ་སྙམ་མོ། ། བྱང་ཆུབ་སེམས་ཀྱང་སྐྱེས་ཤིང་ཉོན་མོངས་མགོ་བསྙམས་སོ། ། བདག་མེད་པ་ཡང་མངོན་སུམ་དུ་གྱུར་རོ། །
གཞན་ཡང་ཡོན་ཏན་མངོན་དུ་བགྱིས་ཏེ་དེ་ལྟ་ན་ཡང་འདོད་པ་ཐམས་ཅད་དགེ་བས་འགྲུབ་པས་སེམས་ཅན་གང་འདོད་པས་ཕོངས་པ་རྣམས་དགེ་བའི་ཆོས་འབའ་ཞིག་ལ་སྦྱར་བར་བྱའོ་ཞེས་གསུངས། དེ་ནས་རོང་ཁ་བཞི་སོགས་ཀྱིས་གསོལ་བ་བཏབ་པས། འབྲུག་ལོ་ཟླ་བ་དགུ་པ་ནས་སྒར་བཏེག། ཨ་བཟང་ནང་སོ་སོགས་དེ་ཕྱོགས་ཀྱི་ལྷ་སྡེ་མི་སྡེ་ཁག་མཐའ་དག་གིས་གུས་པས་མཆོད། ཁ་བ་དཀར་པོར་སྒྲུབ་གྲྭ་མཛད། སྔགས་སྡེ་རྣམས་ཀྱིས་སྤྱན་དྲངས་ཏེ་བྱོན། ཁྲིད་ལྕགས་རར་རས་འབུད་དང་སྦྲུལ་ལོའི་ལོ་སར་མཛད། དེར་རང་བྱུང་བའི་ཐུགས་དམ་ཕྱག་ཕྲེང་རྡོག་པོ་བཙུགས་པ་ལས་སྐྱེས་པའི་བོ་དྷི་ཙེ་ཐམས་ཅད་ལས་ཆེས་བཟང་བའང་ཡོད་འདུག། ཕྱི་ནང་གྱི་འཁྲུག་རྩོད་རྣམས་ཞི་བར་མཛད། རྡོར་སེང་པ་བཀྲ་ཆོས་ཀྱིས་སྤྱན་དྲངས། དེར་དབུས་པ་བླ་མའི་རྨི་ལམ་དུ་དྲུང་ནས། ཕྱག་རྒྱ་ཆེ་ལ་སྐྱེ་འགག་འགྲོ་འོང་མེད། །
བཀྲ་ཤིས་བདེ་ལེགས་ཕུན་སུམ་ཚོགས་པར་ཤོག།
ཞེས་གསུངས། དེ་ཕྱིན་ཆད་མཉམ་རྗེས་ཀྱི་དབྱེ་བ་ཟད་སྐད། འབུལ་ཆེན་གྱི་ཚེ་ངོ་མཚར་གྱི་ལྟས་སོགས་རབ་ཏུ་འབྱམས་ཀླས། འདོབ་སྣར་སྤྱན་དྲངས། འཁྲུག་རྩོད་རྣམས་གཞིལ། སྣར་སོར་མཆོད་རྟེན་ལ་རབ་གནས་ཚེ་ནམ་མཁར་འཇའ་འོད་འབྲུག་སེང་སོགས་ཀྱི་དབྱིབས་སྣ་ཚོགས་པས་ཁྱབ་པ་བྱུང་། རྗེ་དུས་མཁྱེན་གྱི་སྒྲུབ་གནས་སྤང་ཕུག་ཏུ་སྐུ་འདྲ་གསུང་འབྱོན་ལ་མཆོད། དེར་དབྱར་བཞུགས་མཛད་ཟླ་བ་གསུམ་འདག་སྦྱར་ལ་བཞུགས། འཇང་ས་ཐམ་རྒྱལ་པོས་འབུལ་ཞབས་རྒྱ་ཆེར་སླེབ། ཡང་རྒྱ་ནག་ནས་གོང་མ་ཆེན་པོ་ཆིང་ཧྭའི་ལུང་གིས་དབུ་ཞྭ། ཞྭ་ནག་ཁྱད་པར་ཅན་དང་། མུ་ཏིག་གི་སྣམ་སྦྱར། ཡོལ་བ། བླ་བྲེས་སོགས་མཆོད་རྫས་བསམ་གྱིས་མི་ཁྱབ་པ་དང་གསེར་བྲེ་ཆེན་གོས་དར་ཁྲི་ཕྲག་སོགས་ཀྱི་འབུལ་བ་བསྙེན་བཀུར་རྒྱ་ཆེར། ཀོན་ཏཱིང་གོའི་ཤྲཱི་བསོད་ནམས་རྒྱ་མཚོ་དང་། དུ་གང་བཀྲ་ཤིས་བཟང་པོ། གསོལ་ཇ་བ་འོད་ཟེར་རྒྱ་མཚོ། ཉི་མ་འོད་ཟེར་རྣམས་ཀྱིས་ཕུལ་ཞིང་གོང་མ་སྐུ་ཚེ་ཆབ་སྲིད་བརྟན་པའི་སྨོན་ལམ་གྱི་རྒྱུན་མཛད། ཐུ་འབོར་སྒང་ཆེན་དུ་ཕེབས། ས་སྟོད་དུ་དགེ་འདུན་དཔག་མེད་ལ་ཆོས་གསུངས་དུས་ངོ་མཚར་གྱི་ལྟས་ཤིན་ཏུ་མང་། ཁང་དཀར་དགོན་སར་སོགས་སུ་ཕེབས། དེ་རྣམས་སུ་པུ་སྟི་བསྡམས་པའི་ནང་དུའང་ཕྱག་ནས་ཕྱིན་པ་མང་། གོང་དུ་གསེར་ཡིག་པ་རྣམས་བརྫངས། སླར་ཀརྨ་སི་ཏུ་པས་ཞུས་ཏེ་ཟླ་བ་བཅུ་པའི་ནང་དུ་ཀརྨའི་ཕྱོགས་ལ་ཕྱགས་བཏེག། མཚོ་ཁར་ཕེབས། རས་བུད་དང་རྟ་ལོའི་ལོ་སར་མཛད། གཞའ་སར་རྙིང་གི་འཁྲུག་རྩོད་བསྡུམས། ཁྲོམ་ཁྲི་དཔོན་སོགས་དང་ཀཿཐོག་པ་ཡོན་མཆོད་ཀྱིས་དད་པས་མཆོད། སྒྲུལ་ལྕེ་རྣམ་རྒྱལ་སྟེང་སོགས་དང་སྟག་མགོ་བྱང་ཆུབ་གླིང་རྣམས་སུ་བྱོན། དེར་སྒྲུབ་སྡེ་མཛད། དྲིའི་ཛོ་ལྷ་ནང་དུ་ཞྭ་དམར་བཞི་པ་དང་གླིང་ཙན་ཤིན་ཝང་གིས་མཇལ་དུས་ངོ་མཚར་བའི་ལྟས་མང་། ཤུག་རི་ཐང་དུ་ཕེབས། ཆིབས་པ་ལྷུན་གྲུབ་འདས་པའི་སོ་ལ་དུང་དཀར་མཆིན་པ་དང་རུས་པ་ཐམས་ཅད་རིང་བསྲེལ་དུ་སོང་ཞིང་། ཨ་དཀར་པོ་མང་དུ་བྱོན། འཇའ་འོད་ཀྱིས་ཐམས་ཅད་ཁྱབ། སླར་ཀྲེ་ཤོད་དུ་ཕེབས། རྗེ་དུས་མཁྱེན་གྱི་སྒྲུབ་གནས་ལྷ་མོ་ཕུག་ཏུ་ལྷ་མོའི་ཕོ་བྲང་ཐོད་པ་སྐམ་རློན་གྱི་གུར་དང་བཅས་པ་གཟིགས་ཏེ་བསྟོད་བསྐུལ་མཛད། གླིང་ཙན་ཤིན་ཝང་གིས་སྤྱན་དྲངས། མཆེད་ཡ་དང་སྲས་པོ་ཕུལ། བདག་པོའི་ཐང་སྐུ་ལ་ཕྱག་ནས་མང་དུ་ཟུག། གླིང་བར་ཚང་གི་དུ་སི་ཏིང་འཛིན་ཡེ་ཤེས་ཀྱིས་གདན་དྲངས་ནས། དབོན་པོ་ཏིང་འཛིན་འོད་ཟེར་དང་། ཏིང་འཛིན་གྲགས་པ་གཉིས་ཕྱགས་ཕྱིར་ཕུལ། ཆོས་སྡེ་བཏབ། འདན་ཙན་ཐང་ལྷ་ཁང་སོགས་སུ་བྱོན། ཁྲི་དཔོན་པས་དབོན་རྣམ་རྒྱལ་གྲགས་པ་ཕུལ། ཉི་ལྡན་སྟེང་དུ་ཆོས་སྡེ་བཏབ། མཚོ་གཤིས་སུ་མཚུར་ཕུ་རིན་པོ་ཆེ་གདན་འདྲེན་དུ་ཕེབས། ཟུར་མང་དུ་ཕེབས། བདེ་ཆེན་རྩེར་སྒྲུབ་སྡེ་མཛད། རས་བུད་དང་ལུག་ལོའི་ལོ་སར་མཛད་ནས་ཀརྨར་ཕེབས། དག་འབྱེད་སྒང་དུ་དབྱར་བཞུགས་བུག་སྒོ་མཛད། མགོན་པོ་བེར་ཅན་ཡང་ཡང་གཟིགས་ཏེ་ཤིན་ཏུ་ཁྲོས་པ་གདོང་པ་གསུམ་པ་ཅེས་པའི་ཞལ་གཟིགས་ལྟར་གྱི་ཆགས་ཚད་དང་བསྟོད་བསྐུལ་མཛད། སྤར་ཁར་ཕེབས། སྒོམ་སྡེ་ནང་ཡ་གཉིས་ཀྱི་འདུན་མ་སོགས་འདི་ཕྱིའི་དོན་མཛད་། སྨ་རི་དྭགས་སུ་བཞུགས་དུས་དགུན་སྒང་ཆེན་ལ་མེ་ཏོག་སྡོང་པོ་གཅིག་ལ་མེ་ཏོག་ཁ་བྱེ་བ་བདུན་ཡོད་པ་མེ་ཏོག་རེ་རེ་ཡང་གེ་སར་སེར་པོ་འདབ་མ་ཨུཏྤལ་ལྟར་སྔོ་བ་བཅུ་གསུམ་རེ་ཡོད་པ་སྐྱེས་ཏེ་ངོ་མཚར་དུ་གྱུར། ལྷོ་རྫོང་སར་སོགས་སུ་ཕེབས། ནང་སོ་གྲགས་རྒྱལ་སོགས་ཀྱིས་མཆོད། བླ་མ་འོད་བཟང་སོགས་ཀྱིས་ལྷ་སྟེང་དུ་སྤྱན་དྲངས། དེར་རས་བུད་དང་སྤྲེལ་ལོའི་ལོ་སར་མཛད། ཀོང་པོ་ནས་བླ་མ་དཔལ་འབྱོར་དང་ཡོན་བདག་སེང་གེས་རྩེ་ལྷ་སྒང་གི་རྟེན་གསུམ་ཉམས་པ་རྣམས་གསོས་ནས་ཕྱག་ནས་གནང་བར་ཞུས་པས། སང་ཉི་མ་ཤར་དྲོས་ཙམ་ལ་ཕྱག་ནས་མཛད་པར་དུས་ཚོད་བསྒྲིག་ཐོག་ཁྲོམ་ཆེན་པོ་ཚོགས་པའི་གསེབ་ཏུ་འབྲུ་སྣ་ཚོགས་པ་ཆར་ལྟར་བབས། ནང་གི་རྟེན་རྣམས་ལ་མང་དུ་ཟུག། ལྷོ་སྟོད་དཔལ་འབར་སོགས་ཞབས་ཀྱིས་བཅགས། སོ་སོའི་ལྷ་ཁང་གསར་རྙིང་ལ་ཕྱག་ནས་ཟུག།
དེ་ནས་རི་བོ་ཆེ། ངོམ་རྣམ་རྒྱལ་སྒང་བརྒྱུད། ཀར་ཏི་ཕུག་ཏུ་རས་བུད་མཛད། སབ་མདོ་སོགས་སུ་ཕེབས། བྱ་ལོའི་ལོ་སར་མཛད། སྐྱོ་མདར་ཕེབས། སྡེ་དགོན་མ་ལག་བཅས་ཕུལ་དབུས་པོ་སོགས་བརྒྱུད། ལ་ས་མཁན་པོ་གྲགས་རྒྱལ་བ་སོགས་ཀྱིས་མཆོད། གཙུག་ལག་གཞུང་གསུམ་གྱི་སྐྱེ་བོ་རྣམས་བཏུལ། འོར་རྡུ་བྱམས་ཆེན་མཇལ་ཞིང་མཆོད་པ་ཆེར་མཛད། ལ་ས་སོགས་ཀྱིས་བྱམས་ཆེན་ཆོས་འཁོར་གྱི་དགོན་སྡེ་བཏབ། གཞོན་ནུ་དཔལ་བླ་མར་བསྐོས། རེ་ནེ་རྒྱལ་དགོན་དུ་ཕེབས། སྟོང་དཔོན་སོགས་ཀྱིས་མཆོད་འཁྲུག་རྩོད་རྣམས་ཞི། དེར་སྐྱེས་རབས་བརྒྱ་རྩའི་དོན་བསྡུས་མཛད་ཚེ་མེ་ཏོག་གི་ཆར་ཆེར་བྱུང་། རྗེ་རོལ་པའི་རྡོ་རྗེའི་སློབ་མ་རྫོགས་ཆེན་པ་ཆེ་ཆུང་གི་སློབ་བརྒྱུད་དང་ཆུ་རྒྱུད་པ་སོགས་ཀྱིས་གང་སྟེང་དུ་སྤྱན་དྲངས། སྨར་ཁམས་མདོ་དྲུག་པས་དྲུང་མཐོང་བ་དོན་ལྡན་གྱི་ཕྱག་ཞབས་ཀྱི་རྗེས་ངོ་མཚར་ཅན་གཟིགས་འབུལ་བར་ཁྱེར་ཏེ་གཟིགས། འཁྲུག་རྩོད་རྣམས་བསྡུམས། སླར་རེ་ནེ་ནས་རྗེ་དུས་མཁྱེན་གྱི་ཡོན་ཏན་གྱི་གདན་ས་འཕར་དགོན་དུ་ཕེབས། སྐུ་འབུམ་སོགས་མཆོད། དངུལ་དཀར་བཀྲ་ཤིས་ཕུན་ཚོགས་ཀྱི་དགོན་པ་བཏབ་སྟེ་བརྩོན་གྲུས་དཔལ་བསྐོས། སློབ་དཔོན་པདྨའི་སྒྲུབ་གནས་རྡོ་རྗེ་གྲོ་ལོད་དུ་ཕེབས། དྲི་བཟང་གིས་ཡུལ་གང་། འབོས་དི་སོགས་རྣམས་སུ་བྱོན། འཁྲུག་རྩོད་རྣམས་གཞིལ། རྫལ་སྒང་ཉོ་ལེ་རྒྱལ་མོའི་ཞོལ་དུ་ཕེབས། ཁ་བ་དཀར་པོའི་གནས་བསྟོད་མཛད། རང་བྱོན་ལས་རྒྱ་བཟའ་ཀོང་ཇོས་གསལ་བར་བཞེངས་པའི་རྣམ་སྣང་ཉེ་བའི་སྲས་བརྒྱད་དང་བཅས་པ་ལ་མཆོད་པ་ཆེར་མཛད། བྲ་བ་བཀའ་གདམས་པའི་དགོན་པ་འདུ་ལོང་དགོན་དུ་